
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
1.	teigiamai vertina tai, kad Audito Rūmai pareiškė, jog Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūros (toliau – eu-LISA) 2022 finansinių metų metinėse ataskaitose atspindimos operacijos visais reikšmingais aspektais yra teisėtos ir tvarkingos; 
2.	apgailestauja dėl to, kad 2022 m. reikalavimų neatitinkančios išlaidos siekė 17,8 mln. EUR sumą – 4,8 proc. visų turimų mokėjimų asignavimų, o tai viršija auditui nustatytą reikšmingumo ribą, todėl Audito Rūmai pateikė sąlyginę nuomonę dėl mokėjimų teisėtumo ir tvarkingumo, kuri buvo pateikta po to, kai 2020 ir 2021 m. buvo pateiktos sąlyginės nuomonės dėl eu-LISA nepagrįstai išmokėtų sumų; apgailestauja, kad vis dar neatsižvelgta į keletą ankstesnių metų Audito Rūmų pastabų; ragina eu-LISA atsižvelgti į Audito Rūmų pastabas ir dėti daugiau pastangų įgyvendinant taisomuosius veiksmus visais likusiais reikalavimų nesilaikymo atvejais bei pranešti biudžeto įvykdymą tvirtinančiai institucijai apie padarytą pažangą; 
3.	susirūpinęs atkreipia dėmesį į Audito Rūmų pastabas dėl operacijų teisėtumo ir tvarkingumo, valdymo ir kontrolės sistemų, taip pat dėl biudžeto valdymo ir pažymi, kad pasikartojantys dideli perkėlimų į kitą laikotarpį rodikliai, kurie sudaro 14,4 mln. EUR į 2023 m. perkeltų 2022 m. įsipareigojimų asignavimų, prieštarauja biudžeto metinio periodiškumo principui ir rodo struktūrines biudžeto proceso ir įgyvendinimo ciklo problemas; 
4.	apgailestauja, kad keli 2022 m. mokėjimai buvo susiję su trimis sutartimis, įskaitant vieną konkrečią 40 mln. EUR vertės sutartį, kurios, kaip nustatyta 2021 ir 2022 m., buvo netinkamos; atkreipia dėmesį į eu-LISA atsakymus, kuriuose nurodyta, kad bendrai netinkamos sutartys buvo arba peržiūrėtos ir iš dalies pakeistos, arba nepratęstos 2023 m.;
5.	apgailestaudamas pažymi, kad iš devynių Audito Rūmų pastabų, pateiktų 2017, 2018 ir 2021 m., tik viena buvo baigta įgyvendinti; pripažįsta, kad eu-LISA parengė veiksmų planą, kuriuo siekiama atsižvelgti į šešias vis dar aktualias 2021 m. pateiktas pastabas; ragina visapusiškai įgyvendinti šį veiksmų planą; ragina eu-LISA visapusiškai atsižvelgti į Audito Rūmų pastabas ir pranešti apie padarytą pažangą;
6.	atkreipia dėmesį į eu-LISA bendradarbiavimą su ES agentūromis, visų pirma su Europos sienų ir pakrančių apsaugos agentūra (FRONTEX) plėtojant ETIAS, su Europos Sąjungos teisėsaugos bendradarbiavimo agentūra (Europolas) įgyvendinant naujos redakcijos SIS, AIS, ETIAS ir sąveikumo reglamentus, su Europos Sąjungos bendradarbiavimo baudžiamosios teisenos srityje agentūra (Eurojustas) įgyvendinant ECRIS-TCN ir e. CODEX, sąveikumo reglamentus ir koordinuojant veiklą, susijusią su teisminio bendradarbiavimo skaitmeninimu, su Europos Sąjungos prieglobsčio agentūra (EUAA) įgyvendinant Komisijos reglamentą dėl elektroninių ryšių tinklo „DubliNET“, su Europos Sąjungos teisėsaugos mokymo agentūra (CEPOL) organizuojant bendrus mokymo kursus, susijusius su teisingumo ir vidaus reikalų (TVR) sistemų naudojimu, ir su Europos Sąjungos pagrindinių teisių agentūra (FRA) organizuojant bendrus mokymo kursus, kuriuose akcentuojamas pagrindinių teisių aspektas valdant TVR informacines sistemas; ragina eu-LISA tęsti bendradarbiavimą su ES agentūromis; 
7.	atkreipia dėmesį į tai, kad toliau teikiamos prieglobos paslaugos FRONTEX ir Europos Sąjungos prieglobsčio agentūros atsarginėms sistemoms; pažymi, kad plėtojama ir įgyvendinama duomenų centro paslauga, skirta TVR sistemose naudojamos IT infrastruktūros operacijų valdymo, stebėsenos ir pajėgumų planavimo centralizacijai; palankiai vertina pažangą, padarytą kuriant būsimą modulinį duomenų centrą, kuris suteiks papildomų rezervo pajėgumų ir 50 proc. padidins naujų TVR sistemų prieglobos pajėgumus; primena, kad svarbu laikytis ES teisės aktų, ypač susijusių su duomenų apsauga.

